runetrust/blame-folketinget-dk huggingface dataset:
Pia Kjærsgaard (DF), 2024-11-07:
Tak for det.
Jeg skulle egentlig ikke have taget ordet, for jeg synes, vores to ordførere og folketingsmedlemmer gør det fremragende.
Men jeg føler mig bare noget stødt af det sidste svar til hr. Peter Kofod, hvor ministeren sådan lidt nonchalant siger, at nu skal man ikke lave sjov.
Det må jeg sige at vi faktisk ikke gør i Dansk Folkeparti.
Er det en trend i regeringen, at man begynder at anklage folk, der stiller spørgsmål i Folketingssalen, for at drille eller lave sjov?
Så synes jeg, man skulle aflægge sig den vane, inden den kommer alt for godt i gang.
Vi så statsministeren forleden optræde ualmindelig uforskammet i Folketingssalen.
Den her minister får ikke pulsen helt så højt op som statsministeren – aldrig nogen sinde, en gang imellem kunne jeg godt tænke mig, at den kom en smule op – men jeg vil bare gerne frabede mig, at man siger, det er sjov og drillerier.
For det her er faktisk blodig alvor, og jeg synes, at hr. Peter Kofod i sit sidste spørgsmål gjorde det klart, hvor alvorligt det egentlig er for fremtidens Danmark.
Peder Hvelplund (EL), 2024-11-07:
Tak for det, og tak for det svar.
Spørgsmålet om, hvorvidt Liberal Alliances forslag er i overensstemmelse med grundloven og anden lovgivning, har Enhedslisten stillet som ministerspørgsmål til ministeren, så det ser jeg frem til at få svar på.
Nu har vi kunnet høre flere tale for, at der var brug for at få lavet en ny indfødsretsaftale.
Kaare Dybvad Bek (S), 2024-11-07:
Forudsat at man havde lov til, ifølge grundloven, at lade samtaler afholdes af embedsmænd, tror jeg, vi ville ende med et system, der var omtrent på størrelse med det, som Østrig har.
De har ca. 600 ansatte til at håndtere indfødsretsansøgninger.
De har også flere ansøgninger end os, så det ville måske svare til, at vi i stedet for de ca. 100 mennesker, der er ansat i dag, skulle have ca. 400.
Det ville være et bud på det, hvis embedsmændene kunne gennemføre samtalerne.
Det kan de jo så ikke, og derfor er det nok et spørgsmål om, hvor mange samtaler man i Indfødsretsudvalget i Folketinget ville have lyst til at deltage i og gennemføre.
Det er klart, at hvis det skulle være samtlige af de samlet set 2.900 mennesker, inklusive bipersoner, som skulle ind til en samtale, så kunne man godt forestille sig, at kalenderen kommer til være lidt tætpakket for dem, der sidder i Indfødsretsudvalget, altså hvis man skal have snakket med samtlige.
Så kan man jo lave andre former for det, hvor det kan være dem, som får dispensation, plus nogle andre.
Der er mange ting, man kan indrette på den måde, men det er klart, at hvis Folketingets Indfødsretsudvalg skal gennemføre alle de her samtaler, bliver der meget travlt i kalenderen for dem, der sidder der.
Peder Hvelplund (EL), 2024-11-07:
Tak for det, og tak til ministeren for den ganske vist korte tale, men tak for talen i hvert fald.
Nu er det jo sådan lidt underligt, at vi her står og diskuterer L 63, som er lov om indfødsrets meddelelse, og at vi så samtidig diskuterer nogle andre forslag, der er oppe i luften.
Det er noget, som man så vil have en forventning om at udvalgsmedlemmerne ikke alene skulle læse, men man skulle efterfølgende også have de her 2.000 borgere ind til en personlig samtale.
Den sidste del er det ikke sikkert ministeren kan give et bud på, men der vil dog være tale om et betragteligt både tids- og ressourceforbrug, hvis man skulle gøre det med en model som den her.
Kaare Dybvad Bek (S), 2024-11-07:
Det er jo simpelt hen bare ikke rigtigt.
Vi har i Danmark ført en af de mest succesrige restriktive indvandringspolitikker i hele Europa.
Det ved hr. Peter Kofod godt, for hr. Peter Kofod har siddet nede i EU sammen med alle de folk dernede og ved, hvordan de er, og ved, hvor åbne de gerne vil være.
Jeg modtager ugentligt delegationer fra andre europæiske lande, der spørger: Hvordan har I gjort det her i Danmark?
Og det er jo ikke folk, der ønsker en lempelig politik; det er folk, der ønsker, at den indvandringspolitik, der er, afspejler det ønske, befolkningen har.
Det er vi nogle af de bedste i hele Europa til at gøre.
Så kan man godt lave sjov med det og spørge, hvordan mine børnebørn vil se på det, men det er bare sådan, det er.
Selv Dansk Folkepartis egen taler til Dansk Folkepartis landsmøde, hovedtaleren, ville gerne ind og snakke med mig om, hvordan vi fører en stram udlændingepolitik, og han sagde: Du er strammere end mig.
Altså, så kan det da ikke være helt skidt.
Peter Kofod (DF), 2024-11-07:
Jeg meldte mig jo ind i det eneste parti, der vil udfordre det her og gøre noget ved det, dengang udlændinge- og integrationsministerens parti kaldte kvinden bag mig for ikke stueren; dengang Socialdemokratiet havde en udlændingepolitik, der lå, hvor Enhedslistens ligger i dag.
Det var det parti, jeg meldte mig ind i.
Det er jeg stolt over, og det tror jeg historien eller mine børn og børnebørn vil bedømme på en god måde.
Men, minister, svar nu på mit spørgsmål.
Vi ved jo de her ting.
Ministeren har endda skrevet kronikker og nærmest debatbøger om det her spørgsmål.
Hvordan vil udlændinge- og integrationsministerens børn og børnebørn se på ham, når han bevidst vælger at lukke øjnene for det, der er ved at ramme den vestlige civilisation i de her år, og vi ikke gør nok for at bremse ulykken?
Kaare Dybvad Bek (S), 2024-11-07:
Hr. Peter Kofod kan jo starte med at overveje, hvad historiebøgerne vil skrive om hr. Peter Kofods eget parti, der op igennem 00'erne stemte for en række indfødsretslovforslag med, så vidt jeg husker, tilsammen omkring 30.000 personer på, hvoraf langt, langt de fleste var folk fra Mellemøsten og Nordafrika.
Nu ved jeg ikke, om hr. Peter Kofod har læst det her.
Ordføreren er jo ikke ordfører på det lovforslag, men den fordeling, der er her, er markant anderledes, end dengang Dansk Folkeparti sad på magten i Danmark.
Her er der ca. 500 mennesker ud af 2.000, som er fra Nordafrika og Mellemøsten.
Langt de fleste kommer fra europæiske lande.
Vores to største nationaliteter på det her lovforslag er som nummer et tyskere og som nummer to briter.
Det er folk, der måske har boet her i mange år, måske har arbejdet i mange år og været gift, og nu, hvor Storbritannien f.eks. har meldt sig ud af EU, vil man som brite gerne sikre sig et statsborgerskab.
Det er en helt naturlig ting, men det er jo dem, vi også underlægger den lange sagsbehandlingstid og de krav, som selvfølgelig er helt rimelige.
Det er bare for at sige, at det er markant anderledes, end dengang Dansk Folkeparti havde den store indflydelse på dansk politik.
Det er først og fremmest europæere, der er på det her lovforslag.
Jeg har ikke nogen planer om at skulle lave en ny aftalekreds.
Jeg er rigtig glad for den, vi har.
Jeg synes, de fire partier, der sidder der, gør det godt, tager det alvorligt og håndterer de problemer, der opstår undervejs, så jeg ville være ked af at skulle lave den om.
Men det er klart, at jeg er blevet præsenteret for et krav fra Liberal Alliance, og det prøver jeg at se på hvordan man kan håndtere, og hvordan man kan imødekomme den reelle, synes jeg, bekymring, der ligger i det, på en måde, som også juridisk giver mening, og som vi selvfølgelig også politisk kan se os selv i.
Men jeg vil bare gerne sige, at det, som Liberal Alliance har foreslået, jo ikke er, at der skal holdes samtaler med alle mennesker.
Det er i hvert fald ikke sådan, jeg har opfattet det.
Det er en anden model, som man har peget på.
Søren Espersen (DD), 2024-11-07:
Det er i høj grad styret af meget store internationale udbydere, som er relativt ligeglade med de unge mennesker, som mere og mere drages ind i afhængighed, lokket derhen af topprofessionelle.
I dag er kun 2 pct. af de spil, som de 9-15-årige spiller, danske.
Det er ikke nogen let opgave at komme det her til livs, men det er en diskussion, der foregår overalt i de europæiske lande.
Det er væsentligt, synes Danmarksdemokraterne, at vi er i forreste række, når det gælder om at redde unge fra direkte afhængighed, som jo ofte er en grusom tilstand at befinde sig i.
Opgaven, som instituttet bl.a. får, bliver at fremme udviklingen af danske digitale spil med ordentlige kunstneriske og kulturelle kvaliteter.
Ydermere skal instituttet undersøge promoveringen og sørge for, at der rundtom bliver skabt viden om spilbranchens almindelige tilstand.
Det har været Det Danske Filminstitut, som har varetaget opgaven siden 2007 og frem til i dag, inden Nimbi Gamlelab overtager.
I Danmarksdemokraterne var vi med finansloven for 2024 med til at afsætte midler til drift og etablering af det nye institut.
Danmarksdemokraterne var som bekendt ikke med i filmaftalen 2024-2027, fordi de parter, der var med i medieforhandlingerne, indførte streamingafgiften og var inviteret med til forhandlingerne.
Der skal nu, når lovforslaget er blevet vedtaget, fastsættes bestemmelser om instituttets formål, opgaver, rammer, økonomi, bestyrelse, direktør samt administration.
Danmarksdemokraterne kan støtte lovforslaget.
Serdal Benli (SF), 2024-11-07:
Tak for ordet, hr. formand.
Jeg er her som fungerende kulturordfører i dag på vegne af vores ordfører, fru Charlotte Broman Mølbæk.
I alt for mange år har holdningen til digitale spil været den, at det blot har været underholdning og noget, man helst skulle gøre så lidt som muligt af.
Men det er lidt en gammeldags måde at forholde sig til digitale spil på, især når man ved, at næsten hver anden dansker spiller hver dag.
Spil kan sætte rammen for unikke oplevelser, der kombinerer leg, læring og kreativitet, på en måde som få andre medier kan.
De skaber verdener, der inviterer os ind i fantasifulde, kreative universer, hvor vi ikke bare er passive tilskuere, men aktive medskabere, og ofte sker det i fællesskaber, både sammen på teenageværelset og online i hele verden.
Det er derfor ingen overdrivelse at sige, at digitale spil er blevet en vigtig del af vores moderne kultur.
Det kan jeg også bekræfte hjemmefra, hvor jeg har en lille en, der dyrker det her.
I SF har vi altid haft børn og unges trivsel som en høj prioritet.
Vi ved, at digitale spil spiller en stor rolle i deres liv, og vi er derfor bevidste om det ansvar, som det nye spilinstitut Nimbi Gamelab står over for.
Der har været udtrykt bekymring over dette i nogle af høringssvarene, og det tager vi selvfølgelig alvorligt, men vi tror også på, at vi ved at prioritere området og ved skabe ordentlige rammer for det gennem Nimbi Gamelab sikrer en bedre og mere ansvarlig udvikling af spil i Danmark – en udvikling, hvor der skabes mere kvalitet i de spil, der udvikles.
For når vi har ressourcerne til at prioritere kvalitet igennem statsstøtten, skaber vi de bedste forudsætninger for, at danske spil kan bidrage til udvikling og nytænkning på en sjov og engagerede måde, hvor der ikke er indtænkt nogen af de bekymrende afhængighedsskabende funktioner, og hvor der ikke lokkes til at bruge en masse penge.
Danske spiludviklere er i skarp international konkurrence om brugernes tid, og det er derfor afgørende, at vi etablerer en selvejende institution, som kan understøtte den danske spilbranche og give den mulighed for at vokse globalt.
Med den internationale succes, vi allerede har set med animationskolen i Viborg og danske spil som »Subway Surfers«, ved vi, at Danmark kan noget helt særligt på området.
Jeg vil derfor gerne afslutte med at rose kulturministeren for initiativet og for at se den danske spilbranche, som i alt for lang tid har været politisk undervurderet.
Ved at samle det digitale spilområde under en selvejende institution sender vi et klart signal om, at digitale spil ikke kun er underholdning, men en væsentlig del af vores kultur, der fortjener samme opmærksomhed og støtte som andre kulturformer.
Vi i SF er derfor stolte af at bakke op om lovforslaget.
Tak for ordet.
Charlotte Nellemann (LA), 2024-11-07:
Tak til formanden.
Jeg står her igen i dag som afløser for vores kulturordfører, der er forhindret grundet forhandlinger i Socialministeriet.
Jeg håber, at I igen vil bære over med mig, hvis jeg ikke kan svare på eventuelle spørgsmål, men jeg skal naturligvis gøre mit bedste.
Nyborg Slot er Danmarks ældste bevarede kongeborg, og det levede liv bag dets mure fortæller spændende historier, som er afgørende for at forstå, hvordan Danmark er blevet til det land, vi kender i dag.
Danmarks første grundlov blev således underskrevet af Erik Klipping i år 1282 på Nyborg Slot.
100 år senere, under svenskekrigene i 1650'erne, blev Nyborg Slot indtaget af svenskerne.
Danmarkshistorien kan kort sagt ikke fortælles uden Nyborg Slot.
I 1916 blev Nyborg Slot overdraget til Nationalmuseet.
Nationalmuseet hyrede arkitekten Mogens Clemmensen til først at undersøge slottet og siden restaurere det.
Mogens Clemmensen var en meget dygtig restaureringsarkitekt, som undersøgte slottet nøje, inden han gav sig i kast med selve restaureringen.
Metoden var at iagttage bygningens arkæologiske spor, som kunne rekonstrueres.
Restaureringen af Nyborg Slot kom på finansloven, men allerede i 1922 slap pengene desværre op, før restaureringen blev færdig, og bl.a. blev det trappetårn, der skulle sikre adgangen til slottet, aldrig opført.
Efter den ikke helt komplette restaurering blev slottet åbnet for publikum.
Hele Nyborg Fæstning inklusive slotsholm, bygninger, slotssø og voldanlæg blev fredet i 1918.
Her omkring 100 år efter har Nyborg Slot gennemgået en tiltrængt restaurering, der skal sikre kulturarven for eftertiden og samtidig gøre formidlingen af historien tilgængelig for alle.
I den forbindelse er der gennemført meget grundige arkæologiske undersøgelser af borgholmen, og undersøgelserne har givet en masse en ny viden om borgens historie og udvikling.
Desværre har projektet omkring den videre formidlingsudvikling gjort, at der er opstået stor stridighed, fordi borgerne i Nyborg og diverse foreninger ikke føler sig inddraget i processen og er uenige med en ellers enig kommunalbestyrelse, der i samarbejde med folkene bag Nyborg Slot har besluttet, at man vil sammenbygge Nyborg Slot med en ny og moderne formidlingsbygning.
Dette gør, at man skal fjerne to sten fra det gamle slot samt bore pæle ned i den omkringliggende vold og borgholm.
LA har fulgt den meget kedelige konflikt og dens udvikling og mangel på forsoning.
LA har undersøgt projektet samt diskuteret, om det kan laves på en måde, som vi finder forenelig med at passe på de historiske bygninger, volden og den omkringliggende grund og natur.
Vi er et parti, der kerer os meget om retssikkerheden og lovmedholdelighed, og det har derfor været nærliggende for os at stemme nej.
Liberal Alliance stemmer derfor ja til forslaget.
Serdal Benli (SF), 2024-11-07:
Tak for ordet, formand.
Nyborg Slot er en perle i vores nationale historie og en del af vores fælles kulturelle fundament.
Det er et af Danmarks ældste kongeslotte og var en central magtfaktor gennem middelalderen og renæssancen, hvor det husede kongemagten og var hjemsted for de tidlige danske rigsdage.
Med andre ord er Nyborg Slot ikke bare et bygningsværk.
Det er et symbol på vores demokratiske arv, på vores rige historie og på det danske riges udvikling.
Gennem de seneste år er Nyborg Slot blevet genstand for stor opmærksomhed og debat, ikke mindst på grund af de ambitiøse planer om restaurering og udvikling, som skal sikre slottets fremtidige rolle som kulturarvsattraktion og som dannelsessted for kommende generationer.
Der har været en del diskussioner om projektets omfang, hvor nogle har været bekymrede for, at projektet ville ødelægge kulturarven i ambitionerne om at styrke formidlingen.
Det er selvfølgelig altid udfordringen med udvikling af vores kulturarv.
Det skal gennemføres med respekt for både historie og vores fremtid.
Vi skal være sikre på, at vores kulturarv bevares, men også, at vi kan opleve den og lære af den historie, som eksempelvis Nyborg Slot bærer på.
Da projektet blev stoppet af Miljø- og Fødevareklagenævnet, stoppede et meget stort anlagt projekt, som Kulturministeriet og Folketinget har været med til at bakke op om sammen med Nyborg Kommune og et par fonde.
Det viste en række svagheder ved både den gældende lov og ved Miljø- og Fødevareklagenævnet, og derfor valgte et flertal sammen med den daværende kulturminister at ændre på loven og styrke nævnet, hvilket også skulle betyde, at projektet med Nyborg Slot kunne fortsætte.
Derfor foretrak SF en ændring via museumsloven frem for en anlægslov, for vi er også store fortalere for armslængdeprincippet.
Når et nævn laver en afgørelse, bør vi politikere i udgangspunktet respektere dette.
Men projektet kom ikke videre, og derfor står vi her i dag.
En anlægslov er nødvendig, for at projektet ved Nyborg Slot kan gøres færdigt.
Vi må i dag være med til at skabe tryghed om projektets eksistens og dermed skabe den strukturelle og finansielle ramme, der kan sikre, at slottet bliver bevaret og samtidig gøres tilgængeligt og relevant for vores moderne samfund.
Nyborg Slot har et enormt potentiale.
Det er en veludført restaurering, der vil give en kulturel og pædagogisk gevinst, der vil have positive følger langt ud over Nyborgs bygrænser.
Dette slot kan blive en attraktiv del af danskernes bevidsthed om vores fælles historie og de værdier, vores demokrati og vores samfund bygger på.
Der er behov for, at projektet kommer videre og færdiggøres, så denne del af vores historie bevares og videreudvikles, ikke blot som historisk attraktion, men som et levende symbol på det Danmark, vi er en del af, og det Danmark, vi ønsker at give videre.
Søren Espersen (DD), 2024-11-07:
Mange tak.
Det er en meget langvarig sag, vi har til første behandling i dag, hvilket jo egentlig er rimeligt nok, for vi taler om et af vores fornemste historiske bygningsværker, det pompøse Nyborg Slot, Danmarks ældste velbevarede kongeborg, som blev bygget helt tilbage i begyndelsen af 1200-tallet.
Der er selvfølgelig delte meninger om en væsentlig sag som denne.
Det siger sig selv.
For der er jo stærke følelser på spil, ikke mindst blandt fynboer, men så sandelig også i hele Danmark, for Nyborg Slot er et nationalt klenodie, som skal behandles ordentligt og med den største varsomhed.
Og det har vi i Danmarksdemokraterne faktisk tillid til at den til enhver tid siddende regering vil fortsætte med, også denne regering, nu, hvor vi giver kulturministeren bemyndigelse til at gennemføre anlægsprojektet.
Rent principielt er ministerbemyndigelser ikke vores kop te.
Lovforslaget har til formål at sikre hjemmelsgrundlaget for, at anlægsprojektet kan gennemføres, samt at miljøgodkende anlægsprojekter på baggrund af forudgående miljøundersøgelser.
Yderligere foreslås det så – og det ses altså ikke ofte –
at specifikke regler i kultur-, plan-, natur- og miljølovgivning om nødvendigt fraviges.
Det foreslås, at klageadgange afskæres, så afgørelserne i stedet skal påklages til kulturministeren.
Det er altså et meget stort skridt at tage.
Man skal bare være helt klar på, at det ikke er småting, den til enhver tid siddende kulturminister nu bemyndiges til – så har jeg sagt det.
Kulturministeren får ansvaret for og kompetencen til at gennemføre anlægsprojektet i sin helhed.
Der skal ikke søges dispensation eller tilladelse til anlægsprojektet efter de regler, der fraviges med loven.
I stedet vil det være kulturministerens ansvar at varetage hensynene bag de fravegne regler ved projektets gennemførelse.
Med projektet anlægges en ny nordfløj som formidlingsbygning i et udtryk, der tilpasses stedet.
Danmarksdemokraterne stemmer for forslaget, fordi projektet understøtter den historiske fortælling om Nyborg Slot til de besøgende.
Selvfølgelig skal der passes godt på vores kulturarv, og det skal sikres, at nye projekter ikke ødelægger minderne fra fortiden.
Men samtidig skal det altså være muligt at gøre de kulturelle klenodier tilgængelige for os alle.
Anlægsoverslaget er opgjort til godt 286 mio. kr.
En del af udgiften finansieres med støtte fra ekstern side.
Vi er i Folketinget meget taknemlige for denne støtte til projektet.
Det er i det hele taget imponerende igen og igen at opleve ikke mindst de nævntes beredvillighed, når det gælder danmarkshistorien, og derfor sender vi vores tak.
Som nævnt stemmer Danmarksdemokraterne for L 50.
Mogens Jensen (S), 2024-11-07:
Tak for det, formand.
Jeg skal prøve at se, om jeg kan lade være med at citere Tordenskiold i den her tale; jeg ved jo, at formanden er valgt i et område, hvor Tordenskiold står utrolig stærkt, så han er stærk i citaterne.
Det her lovforslag har jo til formål at skabe de allerbedste rammer for, at vi kan formidle og fortælle historien om Danmarks ældste bevarede kongeborg, nemlig Nyborg Slot.
Det er jo et slot, der har spillet en kæmpe rolle i danmarkshistorien og er blevet brugt af mange danske konger, og et slot, hvor der er blevet afholdt Danehof og andre vigtige rigsmøder.
Så det er en vigtig del af danmarkshistorien, vi her står og skal vedtage et lovforslag om, som skal være med til at sikre formidlingen af det.
Jeg ved, at nogle af kollegerne har været der.
Jeg har været der for nylig sammen med flere kollegaer her fra salen og set slottet, som det er i dag, og der er jo lavet en fantastisk restaurering af slottet.
Det ser man, når man kommer indenfor,
altså en restaurering af de forskellige sale, fantastiske rum, lofter, gulve.
Det er en kæmpe oplevelse, og det er jo et restaureringsarbejde, der har stået på igennem efterhånden en del år, og nu mangler vi det sidste, nemlig muligheden for at skabe de fysiske rammer ude omkring slottet, der gør, at man kan genskabe det, som det stod i sin storhedstid, hvor det jo rent faktisk var en firelænget borg.
Man får jo i dag slet ikke fornemmelsen af, hvordan slottet så ud, og hvor der slet ikke er etableret offentlig adgang.
Det er et projekt, der har været lang tid undervejs, men som jo altså skal sikre, at man kan formidle kulturarven omkring Nyborg Slot på den bedst mulige måde.
Det, der kommer til at skulle ske i forbindelse med projektet, er jo, at der anlægges en formidlingsbygning, en ringmur og en ny bro, og at man forhøjer vagttårnet, så man altså får genskabt slottet, som det engang så ud i sin storhedstid.
Det er klart,
at når der skal restaureres kulturarv og der i øvrigt også skal bygges nyt i tilknytning til det, så er der mange holdninger, og det har der også været i den her sag.
Der er grupper, som mener, at det ikke er et godt projekt, og at man ikke bør tillade nybyggeriet, men at man i højere grad burde bevare slotte i dets nuværende form.
Vi lægger fra Socialdemokratiets side vægt på, at det her er et grundigt og gennembearbejdet projekt med professionelle aktører bag, med historiske kompetencer og arkitektoniske kompetencer bag, og at det fremstår som et rigtig, rigtig flot projekt, som vi ikke er i tvivl om vil være med til at skabe de allerbedste rammer for formidlingen af slottets historie og, tror jeg, i øvrigt også give en mulighed for langt flere besøgende, mere turisme og en god økonomi, selvfølgelig både til Nyborg, men også til hele Fyn.
Pia Kjærsgaard (DF), 2024-11-07:
Tak for det.
Der er jo faktisk sagt mere om det her forslag, end jeg egentlig havde forventet.
Det var Dansk Folkeparti, og vi støtter forslaget.
Jeg vil godt sige tak til Mogens Jensen for en egentlig ret god historisk udredning og også andre, som er gået mere dybt ind i det her forslag, end jeg lige vil gøre.
Jeg vil bare sige, at det, som det her forslag stort set går ud på, er, at der kommer meget mere styr på wild west-tilstande inden for spil, at der kommer flere danske spil, at der kommer flere arbejdspladser, at det skaber noget god økonomi, og at man får lidt mere redegjort for nogle ting, i forhold til hvad det egentlig er, det her forholdsvis nye fænomen går ud på.
Det kan jo mange gange tage pusten fra mange af os, som er af en ældre årgang, og som ikke har været så meget med i det her.
Jeg vil stille mig meget positiv over for det og sige, at naturligvis støtter Dansk Folkeparti forslaget, og vi glæder os over, at der kommer mere styr på det her, som nok er gået lidt i en gal retning.
Tak for det.